### NN 125/2019 (20.12.2019.), Odluka o obračunu i naplati naknade za razvoj sustava javne vodoopskrbe na području Grada Novigrada - Cittanova trgovačkog društva Istarski vodovod d.o.o.

Istarski vodovod d.o.o.

2521

Na temelju članka 52. Zakona o financiranju vodnoga gospodarstva (»Narodne novine« broj: 153/2009, 90/2011, 56/2013, 154/2014, 119/2015, 120/2016, 127/2017, 66/2019) te članka 23. Zakona o vodnim uslugama (NN 66/19), Skupština trgovačkog društva Istarski vodovod d.o.o. donijela je na 53. sjednici održanoj 16. 12. 2019. godine dvostrukom većinom

ODLUKU

O OBRAČUNU I NAPLATI NAKNADE ZA RAZVOJ SUSTAVA JAVNE VODOOPSKRBE NA PODRUČJU GRADA NOVIGRADA – CITTANOVA

Članak 1.

Ovom Odlukom uvodi se obveza plaćanja naknade za razvoj sustava javne vodoopskrbe na vodoopskrbnom području Grada Novigrada – Cittanova te se utvrđuju obveznici plaćanja, visina naknade, namjena prikupljenih sredstava od naknade, način i rok uplate naknade, prava i obveze isporučitelja vodnih usluga – trgovačkog društva Istarski vodovod d.o.o. Buzet (u daljnjem tekstu: Isporučitelj) te nadzor nad obračunom i naplatom naknade za razvoj.

Vodoopskrbno područje iz stavka 1. ovog članka je dio vodoopskrbnog područja u nadležnosti isporučitelja.

Članak 2.

Naknada za razvoj prikupljat će se radi financiranja i sufinanciranja izgradnje vodovodne mreže i drugih vodoopskrbnih objekata i uređenja u svrhu ravnomjernog razvoja sustava vodoopskrbe na vodoopskrbnom području Grada Novigrada – Cittanova.

Naknada za razvoj koristit će se isključivo za izgradnju novih i rekonstrukciju postojećih vodnih građevina i drugih vodoopskrbnih objekata iz stavka 1. ovog članka, a sve sukladno godišnjem i višegodišnjem Planu gradnje vodnih građevina i vodoopskrbnih uređaja/objekata koje donosi Skupština isporučitelja.

Planovi Isporučitelja iz prethodnog stavka moraju biti usklađeni s Programom gradnje objekata i uređaja komunalne infrastrukture Grada Novigrada – Cittanova, čiji je sastavni dio program izgradnje komunalnih vodnih građevina.

Izgradnja ili rekonstrukcija objekata iz ovog članka podrazumijeva izradu projekata, stručni nadzor te građevinsko i drugo izvođenje radova na vodoopskrbnim objektima.

Članak 3.

Obveznici plaćanja naknade za razvoj sustava javne vodoopskrbe su svi korisnici usluge javne vodoopskrbe, odnosno obveznici plaćanja cijene vodne usluge na vodoopskrbnom području Grada Novigrada – Cittanova.

Članak 4.

Naknada za razvoj vodoopskrbe za sve kategorije potrošača iznosi 1,00 kn/m3 isporučene vode.

Osnovica za obračun naknade za razvoj vodoopskrbe je jedinica mjere isporučene vodne usluge odnosno jedan metar kubni isporučene vode (1 m3).

Članak 5.

Naknada za razvoj sustava javne vodoopskrbe naplaćuje se putem računa za vodne usluge koje obveznicima ispostavlja Istarski vodovod d.o.o. Buzet i iskazuje se kao zasebna stavka na računu te usluge.

Iznos naknade za razvoj ne podliježe obvezi obračunavanja poreza na dodanu vrijednost.

Ukupan iznos naknade za razvoj koju je obveznik dužan platiti predstavlja umnožak količine isporučene vodne usluge i iznosa naknade utvrđene člankom 4. ove Odluke.

Naknada za razvoj vodoopskrbe je prihod isporučitelja.

Članak 6.

Način i rokovi plaćanja naknade za razvoj sustava javne vodoopskrbe određuju se sukladno Odluci o cijeni vodnih usluga koju donosi Isporučitelj.

Članak 7.

Prihod od naknade za razvoj koristi se za financiranje gradnje komunalnih vodnih građevina na području Grada Novigrada – Cittanova, sukladno planu gradnje komunalnih vodnih građevina, odnosno za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga, koji se donose u skladu sa zakonom kojim se uređuju vodne usluge.

Članak 8.

Prikupljanje sredstava od naknade za razvoj vodoopskrbe te namjensko korištenje tih sredstava sukladno namjenama utvrđenima u članku 7. ove Odluke obavlja Isporučitelj: Istarski vodovod d.o.o. Buzet.

Prava i obveze Isporučitelja u smislu stavka 1. ovog članka podrazumijevaju:

– evidentiranje obračunskih i naplaćenih sredstava od naknade za razvoj vodoopskrbe na posebnom kontu (poziciji) u poslovnim knjigama Isporučitelja.,

– korištenje prikupljenih sredstava od naknade za razvoj za podmirenje obveza nastalih u realizaciji planiranih projekata za područje Grada Novigrada – Cittanova,

– izrađivanje i dostavljanje godišnjih izvješća o obračunatim iznosima naknade za razvoj i o prikupljenim te utrošenim sredstvima od naknade za razvoj sustava javne vodoopskrbe za Grada Novigrada – Cittanova,

– izrađivanje i dostavljanje pojedinačnih izvješća o prikupljenim i utrošenim sredstvima od naknade za razvoj sustava javne vodoopskrbe za svaki izgrađeni vodoopskrbni objekt, a sve na zahtjev Grada Novigrada – Cittanova.

Članak 9.

Ova odluka donosi se za razdoblje važenja plana gradnje komunalnih vodnih građevina Isporučitelja za 2020. godinu.

Članak 10.

Ova Odluka stupa na snagu osmoga dana od dana donošenja, te će se objaviti »Narodnim novinama« i primjenjivati od 1. siječnja 2020. do 31. prosinca 2020. godine.

Broj: 91-33/11-2-2019
 Buzet, 16. prosinca 2019.

Istarski vodovod d.o.o.
 Predsjednik Skupštine
 Siniša Žulić, v. r.